23. schôdza NR SR - 10.deň - A. dopoludnia
Dátum: 2024-12-09
Poslanec: Jakab, Július (SLOVENSKO)
Druh vystúpenia: Vystúpenie v rozprave

2. Dobrý deň, dámy a páni, znova sa vraciame k tomu, čo sme v piatok nedokončili, a to je návrh zákona, ktorý by znova pomohol rodinám v plnej výške, tak ako mali pomoc doteraz, o čo ich súčasná vláda momentálne ide pripraviť. Základom pre túto novelu zákona je viacero pádnych faktov a argumentov, ktoré nie sú vyslovené len politicky, ale aj čisto prakticky a sú vo všeobecnosti zmerané. Časť z toho som povedal minulý týždeň, ale dovoľte, aby som to povedal znovu, aby to bolo súvislé, kontinuálne. Súčasná vláda postavila svoj rozpočet, aj svoje opatrenia, ktoré nazýva konsolidáciami, a už ten pojem tak zľudovel, že konsolidácia znamená, že idú brať ľuďom peniaze z peňaženiek, tak toto všetko postavili na tom, že zdedili akési rozbité financie a argumentujú tým dodnes. Vládni zástupcovia, keď sú v médiách, naposledy som počul pani Sakovú, počul som pána Danka, počul som rôznych vládnych predstaviteľov, ktorí hovorili o tom, že musia konsolidovať, musia uťahovať opasky, teda hlavne ľuďom, sebe nie, kvôli tomu, že zdedili rozbité financie, rozbitý rozpočet a tak sa musí šetriť, aby sa celý tento dlh splatil. Skutočnosť je taká, akú sme ale popisovali aj pri rozpočte, ktorá tvorí základ toho, prečo chceme, aby sa peniaze rodinám znovu vrátili, aby dostali peniaze deti, naša ďalšia generácia, tak tu je ten základ. Že za predchádzajúcich vlád, a teraz začnem s tým, čo hovorí Rada pre rozpočtovú zodpovednosť, Rada pre rozpočtovú zodpovednosť hovorí, že stabilita financií sa zhoršila najviac za ostatné roky práve v roku 2019, keď bol ministrom financií pán Kamenický a keď neboli žiadne krízy. Vtedy sa najviac zhoršilo hospodárenie verejných financií. V 2020. po voľbách v marci nastúpil do vlády nový premiér Igor Matovič, ktorý okrem prázdnej kasy, ktorú spomína na epickej tlačovej konferencii, lebo si nevšimli, že sú zapnuté mikrofóny, aj terajší prezident Peter Pellegrini s terajšou ministerkou hospodárstva pani Sakovou, keď si šepkajú, že ten covid, tá pandémia bude drahá, ale na to už musí nájsť peniaze ten Matovič. A tak aj s historicky rozbitým rozpočtom a s tým, že v pokladnici nemal žiadne peniaze, na to naozaj peniaze musel hľadať. A keď súčasná vláda hovorí, že Matovič minul rekordne veľa peňazí, tak znovu pripomínam, že Igor Matovič počas svojich vlád, kým bol buď premiérom, alebo ministrom financií, zvýšil čistý dlh Slovenska o 12 mld. eur, čo je v priemere 4 mld. eur ročne. Súčasná vláda, ktorá teda podľa jej slov prevzala rozbité financie, momentálne míňa tempom 8 mld. eur ročne, čo je dvakrát viac ako Igor Matovič, pritom nemá absolútne žiadne krízy a ešte k tomu berie v dvoch konsolidáciách ľuďom z peňaženiek 4,2 mld. eur. Čiže na argumente o rozvrátených financiách súčasnej vláde nesedí absolútne nič, pretože okrem toho, že míňajú dvakrát viac ako ten, na koho sa sťažujú, tak taký deficit, ako vytváral Igor Matovič, oni nedosiahnu nikdy, tak dobre hospodáriť, ako to dokázal Igor Matovič v rokoch 2021, 2022, čo je lepšie ako priemer krajín Európskej únie, čo je lepšie ako priemer krajín eurozóny, sa nepodarilo dovtedy žiadnej vláde, ani v zložení s pánom Ficom, a nepodarí sa to ani súčasnej. A viete prečo? Znovu to hovoria čísla, že napríklad deficit naplánovaný na budúci rok je druhý najhorší spomedzi všetkých krajín Európskej únie. Druhý najhorší. Čiže nedarí sa im v podstate nič. Žiadna konsolidácia sa nedeje, je to vyťahovanie peňazí od ľudí na to, aby mohli ďalej rozhadzovať napríklad na súkromné tryskáče, alebo navyšovať rozpočty na, ja neviem, nejaké obranné nákupy ministra Kaliňáka, nejaké zbrojárske veci, ktoré by on chcel a ohlasuje, že 5 mld. chce minúť v najbližších rokoch, na to sa peniaze nájdu, na zvyšovanie platov o 5-tisíc eur mesačne, na doživotnú rentu pre pána premiéra, na doživotnú rentu pre generálneho tajomníka, ja už mám niekedy pocit, že tú doživotnú rentu by mohli schváliť už hocikomu aj. Že už by aj všetci asi chceli a možno by to tak aj vnútorne cítili, že si ju zaslúžia, aby mali potom za čo chodiť na tie F1-ky do Abú Dhabí ako pán Šutaj Eštok tento víkend, kedy sa síce rúca slovenské zdravotníctvo, ale na výlet do VIP zóny do Abú Dhabí pozrieť si F1, tak na to sa peniaze nájdu. Tak neviem, či tam bol pozerať, akou rýchlosťou mu odchádzajú policajti z Policajného zboru, alebo akou rýchlosťou opúšťajú lekári Slovensko, ale nejaká inšpirácia tam asi bola. No a znova sa vrátim teda k tomu rozpočtu, že im nesedí na tom fakte nič, míňajú dvakrát viac a ešte si k tomu dovolili aj ľuďom siahnuť na všetky výhody, ktoré mali. Všetky sľuby, ktoré dali pred voľbami, porušili, či to bolo o lacnejších potravinách, alebo o lacnejších energiách, nič lacnejšie nebude. Teraz som počul pána Richtera, cez víkend rozprával, že teda tie energie idú hore, a teda majú sa ľudia pripraviť, že plyn aj teplo pôjdu horu, ale to, o koľko pôjdu hore, nevie, lebo že si ešte počkajú na analýzu pani ministerky Sakovej, na ktorú čakáme už dobrý rok a už je tri týždne do nového roka a súčasná vláda ešte stále nebola schopná povedať, aké teda ceny tepla a energií čakajú občanov na budúci rok. A to podotýkam, nemajú žiadne krízy, energetická kríza tu nastala, keď Rusko napadlo Ukrajinu, to by si mohli tiež opakovať, že Rusko napadlo Ukrajinu, prosím pekne, kvôli tomu bola energetická kríza, kvôli tomu bola inflácia potravín a Robert Fico podľa mňa si to aj opakoval, lebo zase som ho počul na tlačovke v piatok hovoriť, že tie ceny potravín sú preto také vysoké, lebo tam je aj taký nejaký že globálny tlak. No tak aspoň sčasti priznal, že je to kvôli tomu, že Rusko napadlo Ukrajinu a trh s agrokomoditami sa prepadol a tiež vyskočili ceny energií, a preto sú drahé potraviny. Čiže všetky sľuby porušili, ani potraviny nie sú lacnejšie, ani energie nie sú lacnejšie, aj zobrali ľuďom všetko to, čo mali. A my hovoríme, že keď to takto je, tak, prosím pekne, súčasná vláda, neberte deťom 200 eur na dieťa. Neberte to rodinám, neberte rodinám 200 eur na dieťa. Neberte daňový bonus na dieťa, neznižujte ho. Prečo? Na to nie je dôvod. Však míňate dvakrát toľko ako tí pred vami, na ktorých sa sťažujete, ľuďom beriete peniaze z peňaženiek, prečo im ich beriete? Však míňate jak po nebohom, na čo sú vám ešte tie peniaze? A znovu by som zopakoval tie rozdiely pri podpore detí za predchádzajúcich vlád Roberta Fica, čo dokázal on za svojich 12 rokov fungovania, a čo dokázala predchádzajúca vláda, na ktorú sa tak sťažujú, čo dokázal Igor Matovič za tri roky svojho fungovania počas najťažších kríz. No tak za Roberta Fica bol prídavok na dieťa 24,94 eur v roku 2019, hýbal sa na úrovni párcentového zvýšenia počas jeho rokov vládnutia. Počas najväčších kríz sme dokázali prídavok na dieťa zvýšiť o 141 % až na 60 eur, a to je doteraz. Daňový bonus na dieťa, počas Roberta Fica a jeho vlád sa roky rokúce menil len rádovo v centoch, v desiatkach centov, konkrétne bol 22 eur aj 17 centov v roku 2019. Počas najväčších kríz, keď si vláda uvedomovala, že tie krízy naozaj doľahnú na ľudí a budú potrebovať prežiť a najviac zraniteľné sú predsa rodiny, rodiny s deťmi, rodiny, kde je napríklad, jednorodičovské rodiny, kde je sama matka s deťmi, alebo kde sú aj dvaja rodičia, ale jeden je napríklad na materskej alebo na rodičovskej, toto sú rodiny, ktoré krízy vždy najviac zasiahnu. A preto vtedy si vláda rozumne povedala, že tieto vlády treba podporiť a z 22 eur 17 centov poskočil daňový bonus o 531, to nieže poskočil, prosím, to normálne že vyskočil zo Zeme na Mesiac o 531 %, až na 140 eur na jedno dieťa mesačne a dokopy to dalo tých 200 eur na dieťa, tých povestných 200 eur. Okrem toho boli aj iné príspevky. Tehotenský príspevok do 370 eur mesačne, ktorý vtedy nebol alebo rodičovský príspevok, ktorý sa dvihol z 270 na 345, alebo z 370 na 473. Alebo priemerný dôchodok, že sa zvýšil zo 460 z roku 2019 až na 637 eur v roku 2023. Alebo že rodičovský dôchodok, ktorý bol nula, lebo neexistoval, tak naň išlo vyše 300 mil. eur. Takisto 13. dôchodok, o ktorom predchádzajúce vlády len snívali, alebo ho len spomínali ako predvolebný sľub a vždy naň zabudli, tak naň išlo 300 mil. eur, a tak by som mohol pokračovať. Opatrovateľský príspevok, ŤZP príspevok že sa zvýšil dvojnásobne až na 13 277 eur na auto alebo na úpravu bytu, alebo že minimálna mzda porástla z 520 na 700. O pomoci v krízach ani nehovorím, kurzarbeit, som to aj zle vyslovil, kurzarbeit, na to išli miliardy eur. Na pomoc v energokríze, to som hovoril, miliardy eur, 3,5 mld. eur išlo na pomoc v energokríze v roku 2023. Teraz ide koľko? Sto miliónov na budúci rok zatiaľ? A nevedia, akú schému idú urobiť, lebo pani Saková síce o nej hovorila, ale ešte ju neukázala. Že platy zdravotníkov sa zvyšovali najviac historicky práve za predchádzajúcej vlády o 21 % a o 27 % aj tých učiteľov. Áno, aj oni mali historicky najviac zvýšené platy. A hovorím o tých zdravotníkov, ktorých teraz vláda rýchlo-rýchlo v druhú adventnú nedeľu zvolá mimoriadne rokovanie vlády, aby zmenili zákon, ktorým tých lekárov prinútia. Pretože lekári si síce dovolili povedať, že tuná Robert Fico nám ide z platov budúci rok zosekať 100 mil. eur, ale sebe o 5-tisíc eur plat nezabudol zvýšiť a dať si doživotnú rentu, tak to nie, to sa nehovorí. Tuná musíte poslúchať, ináč pôjdete do basy, a to hovorí tento návrh zákona, ktorý vláda včera schválila, príde do parlamentu, takže dúfam, že sa tu ešte nejaké racio nájde, aby nikto za takúto hlúposť nehlasoval. Keď sa bavíme o daňovom bonuse na dieťa, tak je tu aj iná štúdia, ktorú ja som začal hovoriť minulý týždeň a je to teda štúdia Rady pre rozpočtovú zodpovednosť, ktorú nájdete na ich stránke. Hovoril som, že je po anglicky, ale v pohode tie najdôležitejšie čísla pre tento prípad vám poviem. Ako pomôcť rodinám, ako pomôcť deťom, ako zvýšené prídavky ako daňový bonus pomohli rodinám prežiť tie najväčšie krízy, ktoré sme tu doteraz na Slovensku mali a konkrétne inflačnú a energetickú krízu. Jednorodičovská rodina, napríklad slobodná matka s jedným dieťaťom, tak aj napriek rastu cien, aj napriek tomu, že áno, niektoré potraviny zdraželi, áno, aj napriek tým nepriaznivým okolnostiam, aj vďaka starostlivosti o rodiny z dielne vtedajšieho OĽANO a vtedajšej vlády, tak tieto rodiny dokázali zvýšiť svoju kúpyschopnosť o 17 %. Jednorodičovská rodina s jedným dieťaťom, slobodná matka s jedným dieťaťom si mohla dopriať aj napriek krízam kúpiť o 17 % viac ako rok predtým. Jednorodičovská rodina s dvomi deťmi, dajme tomu slobodná matka s dvomi deťmi, napriek krízam si mohla dovoliť kúpiť o 21 % viac ako rok predtým, to znamená, že o jednu pätinu si mohla dovoliť kúpiť viac. Jednorodičovská rodina s tromi a viac deťmi, slobodná matka s tromi a viac deťmi napriek tým krízam si mohla dovoliť kúpiť o 26 % viac, to je viac ako o štvrtinu. Ja som to hovoril aj minulý týždeň, to je o štvrtinu viac krúžkov pre deti, ktoré sú ďalšia generácia našej krajiny, o štvrtinu viac nových topánok, o štvrtinu viac nového oblečenia, o štvrtinu viac jedla. Práve vďaka tomuto opatreniu si tie rodiny v roku 2023 mohli dovoliť viac. Poďme si povedať aj rodiny úplné, kde je pár a jedno dieťa. Oco, mama, jedno dieťa mohli si dopriať napriek krízam o 13 % viac, nakúpiť viac. Oco, mama a dve deti, napriek krízam o 18 % nakúpili viac v roku 2023 ako roky predtým a ukončím to párom oco, mama a tri a viac detí, nakúpili o 22 % viac ako rok predtým, a teda ako kedykoľvek predtým. A toto sú reálne opatrenia, ktoré sa tých rodín dotýkajú. A ja som tu videl ministra práce, ktorý tu, myslím, že týždeň dva dozadu hovoril, že a v tom roku 2023 sa tu narodilo najmenej detí. Ha a kedy mali tieto opatrenia akoby nabrať tu platnosť, keď oni ešte len prišli do vlády a už to rušia? Keď tí rodičia vidia, že síce je tu podpora rodín, síce je tu podpora detí, je tu podpora na to, aby mohli vznikať ďalšie rodiny, aby ako populácia sme rástli, pretože to je problém súčasného Slovenska, nízka pôrodnosť, vymieranie Slovenska. Na jednej strane demografia, áno, silné ročníky, slabé ročníky, poznáte, ale na druhej strane je tu ochota mať deti a priviesť deti do tohto systému. A ja sa pýtam Erika Tomáša, keď hovorí o najnižšej pôrodnosti za rok 2023, toto opatrenie pomohlo alebo nepomohlo pôrodnosti? Pomáha tej pôrodnosti alebo nie? Keď sa rodiny rozhodujú, keď sa manželia rozhodujú, či budú mať ďalšie deti, pomáha im, keď vedia spočítať, že ich to finančne nezaťaží? Samozrejme, však tých prípadov je tu mnoho, kedy matky hovoria o tom, že sa rozhodujú, či budú mať viac detí, alebo nebudú mať viac detí kvôli ekonomickej situácii rodín. Je to úplne bežné a je to úplne prirodzené, že to tie rodiny riešia. Pomáha toto opatrenie rodinám? Samozrejme, že pomáha. A pomáha tým rodinám, keď vidia, že si tu niekto udeľuje amnestie, že lekári sa vyháňajú zo Slovenska preč, že nič túto vládu nič nezaujíma, len sami seba sa zaujímajú o svoje kšefty, a to, že či tu niekto si dohodne pre nejaké koníky, alebo nedohodne, alebo kto s kým tu hlasuje. Toto je ten dôvod, prečo rodiny nechcú mať na Slovensku deti, a preto hovoríme, že nemá súčasná vláda právo brať im peniaze, ani deťom, ani rodinám, pretože nám ide o Slovensko, o budúcnosť Slovenska. Ide nám o ďalšie generácie, aby boli dobre vychované, aby mali dostatok zdrojov na to, aby sa mohli správne a zdravo rozvíjať, lebo to je naša budúcnosť, na ktorej záleží. A preto ako spravodajca tohto zákona ďakujem za tento zákon, podľa mňa je potrebný, ako som hovoril kvôli tomu, aby Slovensko mohlo napredovať a mohlo sa rozvíjať. Ďakujem vám veľmi pekne.